31/10/2016 | Administración LocalMunicipal
Carnota
Aprobacion definitiva da ordenanza reguladora dos usos das prais do Concello de Carnota

EDICTO APROBACIÓN DEFINITIVA DA ORDENANZA REGULADORA DOS USOS DAS PRAIAS DO CONCELLO DE CARNOTA O Concello Pleno, en sesión do 01/07/2016, adoptou o acordo que literalmente se fai público na súa parte dispositiva Resolución das alegacións á Ordenanza reguladora dos usos das praias do concello e aprobación definitiva. Visto o procedemento instruido para aprobar a Ordenanza reguladora dos usos das praias do concello, así como as alegacións presentadas durante o prazo de información pública, o Pleno do concello, por mayoría absoluta do número legal dos membros que o integra, acorda: Primeiro.- Desestimar a única alegación, formulada por por D. Eugenio Ramon Maike Saez de Cerain Sarfo o 16/05/2016, con r. e. n.º 1223, xa que carece de fundamentación xurídica que desvirtúe a que fundamenta a regulación contida na Ordenanza municipal, según se recolle na exposición de motivos, considerando ademáis que as razón escrimidas polo reclamante son cuestión de interés estritamente persoal. En ningún caso o concello pretende regular os usos do litoral, se non exclusivamente o uso de determinadas praias en época de baño, nun horario concreto, para conciliar os distintos intereses que conflúen no citado uso. Ao longo do ano sobra tempo para a utilización a utilización das praias polos que teñen animais domésticos. Agora ben, na temporada de baño e nos lugares nos que existe una maior aglomeración, debemos garantir a tranquilidade das persoas. Segundo.- Aprobar expresamente, con carácter definitivo, a redacción final do texto da Ordenanza municipal reguladora dos usos das praias do concello, nos termos en que figura no expediente, adverada polo Secretario. Terceiro. Publicar o Acordo definitivo co texto íntegro da Ordenanza no Boletín Oficial da Provincia e taboleiro de anuncios do Concello, entrando en vigor segundo o previsto no artigo 70.2 da Lei 7/1985, de 2 de abril, Reguladora das Bases do Réxime Local. -ORDENANZA- “EXPOSICIÓN DE MOTIVOS O uso das praias nun concello como o de Carnota que conta con numerosos areais de calidade que son utilizados por moita poboación, que incluso vén doutros lugares pola súa natureza de concello turístico, merece unha regulación que determine con precisión os dereitos das persoas usuarias. A razón é promover unha serie de condicións que posibiliten a compatibilidade entre o exercicio dos dereitos de cada un e o dos demais e coa preservación absoluta do medio natural de que se trata. Xunto a isto, determinar as condicións de seguridade dos bañistas e o conxunto de condutas que supoñen infraccións pechan o conxunto de disposicións que agora se aproban, co fin de dotar dunha información precisa a poboación. O texto constitucional recoñece no artigo 45 o dereito de todos a gozar dun medio ambiente axeitado para o desenvolvemento da persoa, así coma o deber de conservalo. A Lei 7/1985, do 2 de abril, de bases do réxime local, outorga no seu artigo 25.2, letras a) e h), competencias nos termos que determine a lexislación estatal e autonómica, para garantir a seguridade en lugares públicos (entre os que se atopan as praias), e para a protección da salubridade pública. A lexislación sectorial na materia que nos ocupa, conformada pola Lei estatal 22/1988, do 28 de xullo, de Costas, tamén establece competencias municipais (mantemento das condicións de salubridade nas praias e a observancia das normas e instrucións ditadas pola Administración do Estado sobre salvamento e seguridade de vidas humanas). Regúlanse no texto, no seu título I, unha serie de disposicións xerais que conteñen o ámbito de aplicación e as definicións dos elementos obxecto de ordenación. O título II, verdadeira parte básica do regulamento, determina ao logo dos seus dez capítulos o conxunto de normas de uso que abrangue a variadísima tipoloxía de utilizacións que se poden dar sobre os areais e as súas zonas de baño. O título III, dedicado á vixilancia, ao salvamento e ao socorrismo, determina as funcións do persoal de salvamento contratado polo Concello e paralelamente as obrigas dos bañistas para facilitar o seu traballo. O título IV, derradeiro, ao longo de tres capítulos explica o réxime sancionador aplicable ás infraccións segundo o que dispón a presente ordenanza. Neste título, faise un recoñecemento expreso da normativa aplicable na actualidade, incorporando en canto ás contías das sancións económicas e á clasificación das infraccións as previsións do título XI da Lei 7/85, do 2 de abril, de bases do réxime local, incorporado polo artigo 1.4 da Lei 57/03, do 16 de decembro, de medidas para a modernización do goberno local. Todo isto sen prexuízo de acudir á normativa administrativa sectorial de costas que con rango de lei estea vixente tanto no marco estatal como no autonómico. En definitiva, a Ordenanza pretende unha protección integral dos espazos públicos dentro do seu ámbito material, cunha adecuación á normativa administrativa sectorial vixente e que era aconsellable debido á falta de normativa municipal ata o día de hoxe. O novo texto pretende poner de manifesto a obriga e a intención do Concello en canto á defensa do medio ambiente en beneficio de todos. TÍTULO I. DISPOSICIÓNS XERAIS Artigo 1. Obxecto A presente ordenanza ten por obxecto regular o uso das praias do Concello de Carnota conxugando o dereito de todos a gozar delas pola súa natureza demanial, co deber que o Concello de Carnota no marco das súas competencias, ten de velar por unha utilización racional delas e, en particular, regular as condicións xerais de utilización e gozo polas persoas usuarias da praia co fin de garantir a seguridade, a saúde pública e a protección do medio ambiente. Artigo 2. Ámbito de aplicación A Ordenanza será de aplicación no termo municipal de Carnota, no espazo que constitúe o dominio público marítimo terrestre definido no título I da Lei 22/1988, do 28 de xullo, de Costas, e/ou que teña a consideración normativa de praia, sen menoscabo e tamén coa pretensión de facilitar o exercicio das competencias doutras administracións na materia. Artigo 3. Definicións Para os efectos da presente ordenanza, enténdese como: a) Praias: A marxe, a beira ou a ribeira que rodean as augas de baño continentais ou marítimas, en superficie case plana que teñan ou non vexetación, formadas pola acción da auga ou do vento ou por outras causas naturais ou artificiais. b) Augas de baño: Calquera elemento de augas superficiais onde se prevexa que poidan bañarse un número importante de persoas ou exista unha actividade próxima relacionada directamente co baño e no que non exista unha prohibición permanente de baño, nin se formulase unha recomendación permanente de absterse deste, onde non exista perigo obxectivo para o público. c) Zonas de augas de baño: Área xeograficamente delimitada dun termo municipal composta por unha praia e as súas augas de baño. En todo caso, entenderase como zona de baño aquela que se atope debidamente balizada para o efecto. Nos tramos de costa que non estean balizados como zona de baño, entenderase que esta ocupa unha franxa de mar contigua á costa dunha anchura de 200 metros nas praias ou 50 metros no resto da costa. d) Zona de varada: Aquela destinada á estancia, embarque, desembarque ou mantemento de embarcacións profesionais ou de recreo, debidamente identificadas. e) Acampada: Instalación de tendas de campaña, parasoles non diáfanos nos seus laterais ou de vehículos ou remolques habitables. f) Campamento: Acampada organizada e dotada dos servizos establecidos nas normativas vixentes. g) Animal de compañía: Todo aquel, que sendo doméstico ou silvestre, é mantido polas persoas coa finalidade de vivir con elas, asumindo as responsabilidades inherentes á súa convivencia, sen que exista ningunha actividade lucrativa sobre el. h) Pesca marítima de recreo: Enténdese aquela que se realiza por afección ou deporte, sen ninguna retribución e sen ánimo de lucro. Esta modalidade poderá ser exercitada en superficie, desde una embarcación ou a pé desde a costa e submarina, nadando ou mergullándose a pulmón libre. i) Tempada de baño: É o período de tempo en que pode preverse unha afluencia importante de bañistas, tendo en conta os usos ou costumes locais. Deste xeito, corresponderá á Alcaldía fixar as datas correspondentes á tempada de baño e os horarios nos que se habilitará a vixilancia da zona de baño polo persoal de salvamento en cada ano mediante unha resolución á que se lle outorgará a debida publicidade para o coñecemento de todas as persoas interesadas. Artigo 4. Sinalización preventiva 1. Como instrumentos de sinalización para a seguridade das persoas usuarias servirán as bandeiras de sinalización de habilitación para o baño, que determinarán a aptitude das condicións das augas para o baño. As bandeiras clasificaranse por cores indicando o estado do mar en canto á idoneidade do seu uso para o baño: · Verde: Apto para o baño. · Amarela: Precaución. Permitirá o baño con certas restricións. Prevén dun certo perigo no baño derivado das condicións do mar observadas e/ou pola existencia de animais, elementos flotantes, contaminación, ou outras circunstancias de risco para a saúde das persoas. · Vermella: Prohibido o baño. Prevén dun grave perigo no baño para a vida ou saúde das persoas, ben sexa polas condicións do mar e/ou pola existencia de animais, elementos flotantes, contaminación, ou outras circunstancias de risco para a saúde das persoas.2. En todo caso as bandeiras anteriores poderanse complementar con outras que indiquen concretamente e, de xeito claro, o perigo a previr. TÍTULO II. NORMAS DE USO Capítulo I. Normas de carácter xeral Artigo 5. Uso común xeral 1. A utilización das praias será libre, pública e gratuíta para os usos comúns e acordes coa natureza daquela, sempre que se realicen de acordo coas leis, regulamentos e coa presente ordenanza. O paseo, a estancia e o baño pacífico na praia e no mar teñen preferencia sobre calquera outro uso.2. Non se permitirá o uso de aparellos sonoros ou instrumentos musicais cando polo seu volumen poidan molestar ao resto dos usuarios da praia.3. Sen prexuízo das competencias das distintas administracións públicas co fin do control sobre o consumo de drogas especialmente cara ao colectivo dos menores de idade, e valorando que do consumo de bebidas alcohólicas na praia en horario nocturno e en grupo resulta a produción de residuos sólidos que son abandonados nela, queda prohibida esta práctica.4. Queda prohibido dar un uso diferente ao que lles é propio, ás duchas, aos lavapés, aos aseos situados nas praias, así como limpar os utensilios de cociña, lavarse utilizando xabón, xel ou xampú ou calquera outro produto deterxente. Ao mesmo tempo, fomentarase o aforro na utilización da auga.5. En todo caso, a utilización de calquera outro elemento do mobiliario urbano, en xeral, corresponderá ao fin para o cal está destinado.6. En casos especiais nos que se vexa afectada, ao xuízo da autoridade, a seguridade ou a salubridade das persoas usuarias, o alcalde ou o/a concelleiro/a que dispoña da competencia por delegación ditará unha resolución na que se prohiba o uso e o gozo do baño na praia ou do acceso ao areal. Esta medida terá carácter temporal debendo restablecerse o libre acceso á Praia e á costa inmediatamente en cando desapareza a situación que motivou o seu decreto. Artigo 6. Autorización municipal A realización de calquera tipo de actuación ou disposición de obxectos, aínda de forma temporal, no ámbito de aplicación da presente ordenanza, deberá dispor da preceptiva autorización municipal ou do órgano administrativo competente que teña competencias en materia de Costas, de conformidade coa tipificación de usos do dominio público marítimo-terrestre. No caso de que se realizasen actividades ou disposición de obxectos sen autorización, e sen prexuízo da instrución do correspondente expediente sancionador pola infracción cometida, habilitaranse as potestades administrativas para ordenar o cese da actividade ou a restitución do medio ao estado orixinario. Artigo 7. Publicidade Prohíbese a publicidade nas praias a través de carteis ou valados ou por medios acústicos ou audiovisuais e por calquera medio de difusión, incluíndo a realizada por vía aérea. No seu caso, a Policía Local denunciará perante a administración competente a infracción co fin de instruír o correspondente procedemento sancionador. Capítulo II. Normas de carácter hixiénico-sanitario e calidade da auga Artigo 8. Limpeza 1. Corresponde á Administración municipal a limpeza e o acondicionamento das praias do termo municipal, que poderá recibir para o financiamento destas tarefas as subvencións que outros organismos públicos convoquen para o efecto. A limpeza realizarase do xeito que sexa máis adecuado ás características de cada unha das praias, coa frecuencia e co horario previstos para a axeitada xestión do servizo, retirando os residuos e baleirando as papeleiras públicas e os recipientes de residuos dispostos nas praias durante a tempada de baño.2. Queda prohibido calquera acto que puidese ensuciar as praias, estando obrigado o responsable á limpeza inmediata, sen prexuízo das sancións que puidesen derivarse por tales feitos.3. O Concello, por si mesmo ou a través da empresa encargada do servizo de limpeza de praias, poderá realizar campañas de sensibilización ambiental e protección do medio ambiente mediante as accións divulgativas que estime oportunas. Artigo 9. Residuos 1. Queda prohibido arroxar calquera tipo de residuos á praia ou ao mar así como deixar abandonados mobles, carriños, caixas, embalaxes etc. debéndose utilizar as papeleiras ou colectores que se instalen para tal fin. Os ditos vertidos realizaranse nos correspondentes colectores que para o efecto se atopen distribuídos pola praia ou nas proximidades dos accesos principais.2. Os colectores e as papeleiras instalados nas praias deben utilizarse correctamente, non podendo verter neles materiais líquidos, materiais perigosos, entullos, madeira, materiais de combustión, animais mortos, mobles ou calquera outro tipo de material ou residuo inaxeitado para o seu uso.3. Desde o Concello realizaranse campañas de concienciación cidadá para evitar estes vertidos. Calquera infracción a este artigo será obxecto da instrución do correspondente procedemento sancionador, quedando ademais o infractor obrigado á recollida dos residuos por el arroxados.4. Os servizos de tempada e toda ocupación de vía ou espazo público obxecto desta ordenanza deberán aterse aos horarios que estableza o Concello de Carnota para depositar os lixos provenientes do desenvolvemento da súa actividade.5. Co fin de manter a hixiene e a salubridade, este Concello adoptará as medidas oportunas de control dos vertidos e dos depósitos de materiais. Artigo 10. Condutas de carácter hixiénico-sanitario 1. Está prohibido: a) A evacuación fisiolóxica no mar ou na praia. b) A utilización de xabón, xel, xampú ou calquera outro produto similar para lavarse no mar.2. O Concello instalará nas praias aseos públicos accesibles durante a tempada de baño. Constituirá unha infracción o seu uso diferente ao que lle é propio como xogar, limpar os utensilios de cociña, lavarse utilizando xabón, xel ou xampú ou calquera outro produto deterxente, pintar, deteriorar etc., sen prexuízo das responsabilidades doutra índole que poidan esixirse.3. Naquelas zonas onde se realice algún tipo de actividade, xa sexa permanente ou temporal, os seus responsables deberán manter durante o seu exercicio, as debidas condicións de limpeza e salubridade. Os titulares dos servizos de tempada están obrigados a evitar que se produza acumulación de lixo na zona onde estean implantados, polo que deberán proceder á súa limpeza coa frecuencia adecuada á intensidade do seu uso, depositando os restos nos colectores habilitados para iso.4. Co fin de facilitar a limpeza das praias, durante a tempada de baño non se permitirá instalar calquera elemento que entorpeza o paso dos servizos de limpeza dentro do horario que se estableza.5. A evacuación dos residuos farase obrigatoriamente no tipo de envases e recipientes normalizados que se establezan. Estes deberanse depositar nos colectores habilitados para a recollida selectiva de residuos dispostos no seu contorno.6. Quen vulnere esta prohibición, a requirimento verbal dos axentes da autoridade ou dos membros do Servizo de Salvamento e Socorrismo, deberá retirar de inmediato os residuos e proceder ao seu depósito, conforme se establece nesta ordenanza, sen prexuízo da sanción que lle poida corresponder. Artigo 11. Seguridade Co fin de garantir a seguridade de todas as persoas que estean nas praias e o mantemento e a hixiene destas sen provocar molestias ao resto de usuarios prohíbese: a) Realizar lume directamente no chan da praia (areas, pedras ou rocas), agás exclusivamente naquelas datas que por especial significación se autoricen expresamente por parte do Concello ou polos organismos competentes. b) Usar bombonas de gas e/ou líquidos inflamables nas praias. c) Cociñar na praia. d) Limitar de calquera xeito a visibilidade dos postos de Salvamento e socorrismo, circunstancia que se considerará como un entorpecemento do labor deste servizo para os efectos da instrución do expediente sancionador que corresponda. Artigo 12. Información sobre o estado e a calidade da auga A poboación terá dereito a ser informado polo Concello da falta de aptitude para o baño e das augas que non satisfagan os criterios de calidade mínima esixibles polas normas vixentes. Para tal fin, o Concello facilitará, a quen así o solicite, a través do Servizo de Salvamento, a información actualizada do estado das augas de baño. Capítulo III. Dos emprazamentos Artigo 13. Autorizacións 1. O emprazamento de calquera tipo de instalación deberá contar coa preceptiva autorización municipal e reunir as condicións sinaladas con carácter xeral na presente ordenanza e na lexislación específica que regule a actividade que se pretende exercer. Para obter a autorización correspondente deberase formular unha solicitude conforme ao procedemento específico que se articule para cada tempada. En todo caso, será imprescindible para obter a autorización municipal que se dispoña dos permisos que sexan necesarios expedidos pola Administración de Costas.2. É potestade do Concello, no exercicio das súas competencias e das administracións con competencias en materia de Costas e co fin de acadar os obxectivos previstos nesta ordenanza, establecer as zonas onde emprazar e exercer os distintos servizos e actividades no ámbito de aplicación desta norma. Non se permitirá a delimitación, polos particulares, da zona obxecto de concesión.3. Todos os elementos que se instalen no espazo público, obxecto desta ordenanza, deberán responder aos requisitos de homologación de acordo coa súa normativa específica. Este requirimento é preceptivo para autorizar a súa instalación.4. Será obriga do titular ou do concesionario manter as instalacións nas debidas condicións de seguridade e hixiene. Para ese efecto, disporá de todos os complementos mobiliarios en orde e axeitadamente para recoller e evacuar os residuos xerados.5. Débese respectar, no caso de facer instalacións, en todo momento, os accesos peonís, as escaleiras de accesos, os postos de salvamento e socorrismo (tendo en conta neste caso tamén a necesidade de que non sufran un entorpecemento visual), ramplas, saídas e espazos reservados en xeral.6. Non se permitirá ningunha obra fixa no espazo público, obxecto desta ordenanza, agás a autorizada previamente, nin deixar restos de calquera elemento utilizado na actividade unha vez finalizado o prazo de autorización previsto. Capítulo IV. Da presenza de animais nas praias Artigo 14. Prohibición da presenza 1. O obxecto do presente capítulo é o de previr e controlar as molestias e os perigos que os animais poidan causar, tanto ás persoas como ás instalacións. En calquera caso, o propietario, ou o seu acompañante, considérase responsable das actuacións que o animal realice e os prexuízos que ocasione ás persoas, ás cousas e ao medio en xeral, con relación ao previsto na presente ordenanza.2. Queda prohibida con carácter xeral a presenza de animais nas praias do 1º de xuño ao 30 de setembro de cada ano. Sen embargo permitirase esa presenza nas condicións regulamentarias das 22:00 h ata as 11:00 h do día seguinte.3. As persoas que conduzan cans e outros animais polos arredores das praias deberán impedir que estes ingresen nos areais e realicen as súas deposicións na praia. En calquera caso, o condutor do animal está obrigado a recoller e retirar os excrementos, debendo limpar a parte da vía pública que fose afectada. Artigo 15. Excepcións 1. Permítese a presenza de cans destinados a traballos de salvamento ou auxilio a persoas necesitadas, cando as circunstancias así o aconsellen.2. Permítese a presenza de cans de asistencia (aqueles adestrados para o acompañamento, condución e auxilio de persoas con discapacidade, debendo estar debidamente acreditados e identificados) en compañía da persoa á quen sirvan, sen prexuízo da responsabilidade do seu posuidor ou propietario nin das medidas que deba adoptar para evitar molestias ou riscos ao resto das persoas. Capítulo V. Da pesca Artigo 16. Da práctica da actividade 1. Nas zonas de baño e/ou durante a tempada de baño, prohíbese todo tipo de pesca desde a beira da praia e desde os espigóns, excepto entre as 21:30 e as 9:00 horas, para evitar os danos que os aparellos utilizados poidan causar ao resto dos usuarios. En todo caso, calquera actividade de pesca deportiva submarina realizada dentro do horario autorizable exposto, quedará supeditada á ausencia de usuarios na praia. Para a práctica de pesca submarina será preciso contar coas licenzas requiridas normativamente, que terán que ser exhibidas ao requirimento dos axentes da Policía Local ou membros do Servizo de Salvamento.2. En casos excepcionais, tales como feiras, exhibicións ou concursos, poderá autorizarse a práctica da pesca, debendo respectar os participantes, os lugares, os horarios e as condicións que estableza a autorización da administración competente. Artigo 17. Restricións Co fin de protexer e dar seguridade aos usuarios da praia, prohíbese a manipulación en terra de calquera instrumento de pesca que poida supor un risco para a seguridade das persoas e, en especial, a entrada e a saída ao mar desde a praia das persoas pescadoras submarinas co fusil cargado, así como a manipulación en terra deste ou doutros instrumentos de pesca submarina que poidan supor un risco para a seguridade das persoas. Capítulo VI. Circulación de vehículos nas praias Artigo 18. Norma xeral e exencións Queda prohibido en toda a extensión da praia o estacionamento e a circulación de vehículos de calquera tipo, de dúas ou máis rodas, por tracción mecánica ou animal, e expresamente as motos ou quads. Exímense da devandita prohibición os vehículos de urxencia, seguridade e servizos municipais ou outros expresamente autorizados para as persoas con diversidade funcional, así como aqueles vehículos que con carácter diario, proceden á limpeza, ao mantemento e á vixilancia das praias, tales como motos, tractores e máquinas limpapraias. Todos estes vehículos exentos non poderán quedar estacionados na praia ou na zona de baño, debendo retirarse unha vez terminado a actuación que motivou o seu acceso á praia ou á zona de baño. Capítulo VII. Acampadas na praia Artigo 19. Acampada e elementos de ocupación do espazo da praia 1. Está prohibida durante todo o ano e a calquera hora a instalación de tendas de campaña, así como as acampadas ou campamentos de calquera duración de tempo nas praias, por razóns de protección dos espazos de interese natural, paisaxístico ou cultural.2. Queda prohibido deixar instalados os elementos enunciados no punto anterior, así como parasoles, cadeiras, mesas ou complementos sempre que non se atopen presentes os seus propietarios na praia, coa única finalidade de ter reservado un lugar na praia sen atoparse nin na zona de baño nin no areal.3. Os servizos municipais ou a Policía Local poderán retirar os elementos instalados irregularmente, e depositalos en dependencias municipais. Unha vez retirados ou depositados os devanditos elementos só poderán ser devoltos aos seus donos cando presenten un xustificante que acredite a súa propiedade. Este feito non exime ao propietario dos efectos de ter que responder ante a instrución dun procedemento sancionador, de ser o caso.4. Calquera tipo de ocupación da praia, deberá dispor da autorización expresa da autoridade competente. Capítulo VIII. Embarcacións Artigo 20. Navegación 1. De acordo co disposto na normativa sectorial administrativa en materia de Costas, nas zonas de baño, debidamente balizadas, non estará permitida a navegación deportiva e de recreo así como a utilización de calquera tipo de embarcación ou medio flotante movido a motor ou a vela. O lanzamento ou a varada de embarcacións deberá facerse a través de canles debidamente sinalizadas e a velocidade limitada a tres nós como máximo. Esta prohibición non será de aplicación a aquelas embarcacións oficiais ou medios que se utilicen para realizar os servizos de limpeza de residuos flotantes, vixilancia, salvamento ou socorrismo. Estas, non deberán superar a velocidade de tres nós, salvo causa de forza maior ou salvamento, debendo adoptarse neste caso as precaucións necesarias para evitar riscos á seguridade das persoas ou á navegación marítima.2. Nos tramos de costa que non estean balizados como zona de baño, entenderase que esta ocupa unha franxa de mar contigua á costa dunha anchura de 200 metros lineais nas praias e de 50 metros lineais no resto da costa.3. O Concello poderá establecer zonas de lanzamento, varada ou zonas náuticas, sinalizándoas convenientemente. As embarcacións a motor ou vela deberán utilizar estas zonas náuticas obrigatoriamente.4. Todas as embarcacións que naveguen pola costa deberán en todo momento cumprir as normas establecidas pola capitanía marítima correspondente, incluíndo as embarcacións de salvamento e rescate, así como calquera embarcación de servizo estatal, autonómico ou local. Artigo 21. Ocupación con aparellos de navegación 1. Non se permite a ocupación de espazo público sen autorización, así como o abandono en zona pública de obxectos, artefactos, ou os elementos que se enuncian a continuación: embarcacións, remolques, táboas de windsurf, velas, remos e similares. Exceptúanse os que se atopen dedicados a servizos de emerxencia ou servizos públicos.2. En tales casos a autoridade competente requirirá a retirada dos artefactos ao seu titular, concedéndolle un prazo de 24 horas e indicando a modo de advertencia, no mesmo requirimento, que en caso do seu incumprimento servirá o requirimento de orde de execución da retirada inmediata por incumprimento unha vez transcorridas as 24 horas antes indicadas, efectuándose de forma subsidiaria polo Concello e con repercusión dos custos municipais a cargo do titular, depositándose nun recinto municipal.3. Caso de ser imposible o requirimento, a pesar de ter identificado ao infractor titular, por non localizalo, procederase de forma cautelar á súa retirada. En caso de non identificar á persoa responsable da titularidade do obxecto, artefacto ou elemento quedará facultado o Concello para retirar, a modo de medida cautelar, os obxectos, artefactos, elementos antes enunciados e serán depositados no recinto municipal habilitado para tales efectos. Capítulo IX. Da práctica de xogos e deportes na zona de baño Artigo 22. Actividades 1. O paseo, a estancia ou o baño na praia ou no mar teñen preferencia sobre calquera outro uso.2. O desenvolvemento de actividades, como xogos de pelota, paletas e outros exercicios poderanse realizar sempre que non supoñan unha molestia para o resto das persoas por realizarse a una distancia que as elimine, nunca inferior a oito metros, ou que a dimensión da praia o permita.3. Poderán desenvolverse as actividades deportivas ou lúdicas nas zonas que, con carácter permanente, teña dedicadas o Concello á práctica de diversos deportes, xogos infantís etc., ou que estean debidamente balizadas ou sexan visibles ao resto de usuarios. Artigo 23. Deportes acuáticos 1. Nas zonas de baño ou durante a tempada de baño, poderanse habilitar zonas, adecuadamente sinalizadas, para a práctica da actividade deportiva de surf, windsurf, kitesurf ou outros deportes similares co fin de evitar os danos que a súa práctica poden causar ao resto de usuarios. Calquera actividade deportiva que se realice dentro do horario que se estipule, quedará supeditada por motivos de seguridade á ausencia de bañistas nas zonas de auga de baño onde se estea practicando a devandita actividade, non podendo realizarse en presenza de bañistas.2. Poderanse exceptuar do previsto no apartado anterior os supostos de concursos, podendo autorizarse as prácticas deportivas citadas. Tanto as persoas organizadoras como participantes, deberán respectar os lugares, horarios ou condicións que estableza o Concello. Nestes casos permitidos, a práctica deportiva farase en lugares debidamente sinalizados e con carácter temporal. Capítulo X. Da venda non sedentaria Artigo 24. Venda ambulante 1. Considérase venda non sedentaria, a venda ambulante e a realizada en puntos non estables por vendedores habituais ou ocasionais.2. Prohíbese a venda ambulante daqueles produtos cuxa normativa específica así o estableza e todos aqueles carentes dunha autorización municipal específica. En particular, bebidas e produtos alimenticios en xeral.3. A autorización municipal para a venda especificará o tipo de produtos que poidan ser obxecto de venda, así como o lugar ou os lugares precisos onde deba exercerse e as datas e o horario en que se poderá levar a cabo.4. A autoridade municipal ou os seus axentes, poderán requisar a mercadoría a aquelas persoas non autorizadas que realicen a venda de calquera tipo de mercadorías na praia. Unha vez retirada, esta só poderá ser devolta cando se presente un xustificante que acredite a súa propiedade. Todo iso sen prexuízo da instrución do correspondente expediente sancionador ou responsabilidades que correspondan ao autor da venda. TÍTULO III. VIXILANCIA, SALVAMENTO E SOCORRISMO Artigo 25. Protección dos bañistas 1. Co fin da prevención en materia de seguridade e salvamento, no seu caso, das vidas humanas, as praias disporán durante a tempada de baño de servizos de salvamento e socorrismo. Os servizos de salvamento e socorrismo atenderán os postos de salvamento existentes nas praias exclusivamente durante o horario que determine o Concello e que figure exposto nos carteis indicadores situados neses postos.2. Nas praias deberá haber un Servizo de Salvamento formado por un conxunto de medios humanos e materiais que posibiliten adoptar unha serie de medidas organizativas, de planificación e de seguridade e protección.3. As funcións do Servizo de Salvamento circunscríbense ás zonas balizadas para o baño nas que se indique a súa existencia, ou as sinalizadas mediante bandeiras preventivas e concretamente ás seguintes: a) Efectuar as tarefas de vixilancia continua da zona de baño, o socorrismo e o salvamento de persoas e a observación do contorno ambiental dentro do horario que se faga público para as persoas. b) Garantir a primeira atención sanitaria. c) A procura de persoas desaparecidas. d) A información sobre os recursos dispoñibles e o estado do mar. e) Izar as bandeiras en función do estado do mar e velar pola conservación dos sinais e do material destinado á prevención de accidentes, á vixilancia, ao salvamento, ao socorro e ao transporte de accidentados. f) Informar os usuarios das embarcacións con motor e aos que practiquen deportes náuticos das prohibicións ou limitacións da súa práctica. g) Manter a zona destinada ao baño despexada de animais e obxectos que poidan presentar perigo para os bañistas. Inclúe esta previsión a vixiancia da zona de areal para a constatación de que se atopa en perfectas condicións, despexada de animais e obxectos perigosos, tendo os traballadores do Servizo que retiralos, ou no seu defecto de ser imposible esta acción, cursar aviso ao seu responsable. h) Sinalizar as zonas de baño de acordo coa clasificación establecida, modificando estas cando as circunstancias do tempo ou outras así o aconsellen. i) Poñer en coñecemento da Policía Local ou do órgano municipal competente a comisión de infraccións ao previsto na presente ordenanza para os efectos da incoación do procedemento sancionador correspondente. k) En xeral, evitar toda clase de actividade que resulte perigosa para os usuarios.4. Corresponderá tamén ao Servizo de Salvamento e Socorrismo as actuacións de emerxencia fóra das praias, como zonas de acantilado onde se atope unha persoa en situación de risco, podendo ser encomendadas estas actuacións pola autoridade xudicial. Articulo 26. Das obrigas dos bañistas e das persoas usuarias das praias 1. O público bañista queda obrigado a seguir as orientacións e as indicacións que por seguridade poida realizar o Servizo de Salvamento e Socorrismo, así como cantas disposicións existan ou poidan ditarse en diante polos organismos competentes. En todo caso non poderán afastarse en máis de 25 metros do bordo do mar nas praias, co obxecto de poder garantir a súa seguridade.2. As persoas que desexen bañarse fóra da tempada de baño ou fóra do horario establecido para o Servizo de Salvamento e Socorrismo farano baixo a súa exclusiva responsabilidade.3. Tamén o farán baixo a súa exclusiva responsabilidade, aínda bañándose dentro da tempada de baño e dentro do horario establecido para os mencionados servizos, cando o fagan sen seguir as orientacións e indicacións dos servizos e fóra das zonas balizadas para o baño ou sinalizadas como tal mediante bandeiras.4. Recoméndase ás persoas con algún tipo de diversidade funcional ou enfermidade para as que o baño poida constituír algún risco que poñan esta circunstancia en coñecemento do Servizo de Salvamento e Socorrismo para os efectos de que adopte, no seu caso, as medidas pertinentes, que poden consistir en demorar o baño ou de facelo cos elementos que consideren oportunos. A mesma regra serve para o suposto de baño dun conxunto de persoas que formen unha excursión, podendo ser os seus integrantes menores de idade ou non, xa que o baño colectivo pode implicar riscos que debe valorar con carácter previo o Servizo de Salvamento e Socorrismo.5. Queda prohibido o baño cando se atope izada a bandeira de cor vermella. Quen vulnere a prohibición de bañarse cando se atope izada a bandeira de cor vermella, a requirimento verbal dos axentes da autoridade ou do persoal de salvamento, deixarán de tomar o baño de inmediato, sen prexuízo de que cubra parte de denuncia, en orde á instrución do oportuno expediente sancionador.6. No caso da existencia de rachas de vento, a fin de previr posibles problemas de seguridade persoal e colectiva, a autoridade municipal ou os seus axentes e o persoal de Salvamento e Socorrismo, poderán ordenar o peche de todo tipo de parasoles, paraventos, cadeiras, hamacas, etc. Igualmente, poderase ordenar a retirada daquelas cadeiras, hamacas, ou calquera elemento disposto no chan da praia que estea oxidado ou visiblemente deteriorado para evitar calquera tipo de posible dano físico ou contaminación. En todo caso e con independencia da existencia de vento, é imprescindible que os elementos instalados na praia se atopen perfectamente ancorados ao chan, de xeito que non poidan ser desprazados causando perigo para os demais. Artigo 27. Persoal do Servizo de Socorrismo e Salvamento 1. Todo o persoal que realice tarefas de salvamento, socorrismo e asistencia sanitaria, deberá dispor da titulación homologada que o acredite e habilite para o exercicio destas actividades profesionais.2. O persoal do Servizo de Salvamento e Socorrismo contratado durante a tempada de baño dependerá para a súa organización e exercicio do Servizo Municipal de Emerxencias e Protección Civil do Concello de Carnota. Este persoal durante o seu exercicio profesional deberá ir debidamente uniformado de xeito que sexa perfectamente identificable e levará o equipamento que sexa preciso a xuízo dos responsables do servizo. Artigo 28. Postos de primeiros auxilios 1. As características da instalación e do equipamento dos postos de Primeiros Auxilios serán as necesarias para tratar unha primeira atención sanitaria e as posibles situacións básicas de urxencia ordinaria, contando con abastecemento de enerxía e auga, sala de curas, mastros de sinalización, equipos de comunicacións e coordinación de emerxencias e sistema de megafonía para informar e comunicar incidencias aos usuarios das praias.2. Dependendo das necesidades e posibilidades na prestación do servizo poderase dispor da utilización de vehículos: embarcacións e motos acuáticas de rescate ou vehículos de loxística e apoio. TÍTULO IV. RÉXIME SANCIONADOR Capítulo I. Infraccións Artigo 29. Norma xeral As infraccións ao previsto nesta ordenanza serán sancionadas pola Alcaldía ou pola Concellería na que este órgano delegue, dentro do ámbito das súas competencias, coa incoación previa do oportuno expediente no que se terá en conta as circunstancias que concorran en cada caso. Todo iso, sen prexuízo de pasar o tanto de culpa ao Xulgado que corresponda ou remitir actuacións practicadas ás autoridades competentes, cando así o determine a natureza da infracción. Artigo 30. Restauración Ademais de impoñer a correspondente sanción, a Administración municipal adoptará as medidas pertinentes para restaurar a realidade física alterada e a orde xurídica infrinxida, coa execución subsidiaria, se procede, das actuacións a cargo do infractor. Artigo 31. Gradación 1. As infraccións tipificadas na lexislación específica serán sancionadas coas medidas e coas multas nela fixadas.2. As infraccións a esta ordenanza clasificaranse en: · Leves · Graves · Moi graves Artigo 32. Infraccións leves Cualificaranse como infraccións leves as seguintes: a) A realización de actividades como xogos de pelota, paletas ou outros exercicios, na superficie da area e nas zonas e augas de baño, que poidan molestar a outras persoas. b) O incumprimento das normas de limpeza por parte das persoas e que non se consideren graves no artigo seguinte. c) O uso de aparellos sonoros ou instrumentos musicais cando polo seu volume de sonoridade causen molestias aos demais usuarios das praias. d) O uso indebido da auga das duchas e lavapés así como lavarse no mar ou na praia utilizando xabón ou calquera outro produto de aseo corporal. e) A instalación de parasoles, paraventos, así como cadeiras, mesas ou outros complementos, sempre que non se atope presente a persoa propietaria, co fin de ter reservado un lugar na praia, coa única finalidade de ter reservado un lugar na praia sen atoparse nin na zona de baño nin no areal. f) A venda ambulante sen autorización expresa, salvo que por normativa específica se corresponda outro tipo de sanción. g) A práctica de pesca en lugar, horarios ou en época non autorizada, salvo que por normativa específica regule outro tipo de sanción. h) A evacuación fisiolóxica no mar ou na praia. i) Calquera outra infracción a esta ordenanza que non estea expresamente cualificada como falta grave ou moi grave. Artigo 33. Infraccións graves Cualificaranse como infraccións graves as seguintes: a) O baño cando estea izada a bandeira vermella. b) O lume na praia, cociñar, así como usar grellas, bombonas de gas ou outros utensilios para facer lume, sen a autorización correspondente, que se determinará para un evento concreto de natureza excepcional. c) O uso na práctica de pesca deportiva de escopeta submarina ou arpón que pola súa proximidade poida supor risco para a saúde e seguridade das persoas. d) O incumprimento das normas de limpeza por parte dos titulares dos servizos de tempada da praia, ou de calquera outra actividade autorizada polo órgano competente. e) O depósito en papeleiras e similares de materiais en combustión por parte dos usuarios das praias. f) A presenza de animais na praia. g) A dificultade, de xeito intencionado, das funcións do servizo público de salvamento recollidas no título III da presente ordenanza. h) O incumprimento dos requirimentos específicos que formule a Administración municipal, sempre que se produza por primeira vez. i) A resistencia a facilitar información ou amosar información ou documentación falsa, inexacta, incompleta ou que induza a erro, implícita ou explicitamente, ou non prestar colaboración á Administración municipal ou aos seus axentes. k) O uso de vehículos non permitidos por toda a extensión da praia, en particular motos ou quads. l) O consumo de bebidas alcohólicas na praia en horario nocturno e en grupo. m) A práctica de surf, windsurf, kitesurf e outros deportes similares incumprindo as normas establecidas na presente ordenanza e a varada ou permanencia de embarcacións, táboas de surf, windsurf, kitesurf, hidropedais, motos acuáticas etc., fóra das zonas sinaladas e destinadas para tal fin. n) A reincidencia na comisión de infraccións leves nos últimos tres anos. Artigo 34. Infraccións moi graves Cualificaranse como infraccións moi graves as seguintes: a) O vertido ou o depósito de materias que poidan producir contaminación e risco de accidentes. b) A realización de calquera ocupación con instalación fixa ou desmontable sen contar coa preceptiva autorización. c) A circulación de embarcacións non autorizadas a distancia inferior a 200 metros da costa. d) A causa de calquera tipo de impacto negativo sobre a fauna e flora tanto litoral como mariña. e) A causa dolosa de danos graves sobre do mobiliario ou elementos da praia incluíndo a zona de baño. f) O incumprimento reiterado dos requirimentos específicos formulados pola Administración municipal. g) A reincidencia na comisión de faltas graves nos últimos cinco anos. Capítulo II. Sancións Artigo 35. Apercibimento 1. A autoridade municipal ou os seus axentes, poderán apercibir verbalmente aos que infrinxan calquera das disposicións contidas na presente ordenanza, co fin de que de forma inmediata cesen a actividade prohibida ou realicen a obrigación debida, iso sen prexuízo da incoación de expediente sancionador cando corresponda, ou no seu caso, se remita parte de denuncia á Administración competente.2. O persoal de salvamento ou socorrismo apoiará os anteriores no labor de informar do que establece a presente ordenanza, comunicando particularmente as infraccións a esta e apercibindo ao posible infractor das responsabilidades que da súa conduta lle poden derivar.3. Os bañistas quedan obrigados a seguir as orientacións e as indicacións que por seguridade poidan realizar os axentes da autoridade ou os membros do Servizo de Salvamento e Socorrismo, así como cantas disposicións de desenvolvemento existan ou que poidan ditarse en diante polos organismos competentes. Artigo 36. Sancións 1. A comisión dunha infracción administrativa das tipificadas no capítulo anterior determinará, logo da instrución do correspondente procedemento sancionador, de acordo coa normativa sobre o procedemento administrativo común, a imposición das sancións sinaladas neste artigo. Os límites das sancións ordenaranse de acordo co establecido na Lei 57/03, de medidas para a modernización do goberno local.2. Os límites dispostos no apartado anterior utilizaranse sen prexuízo da aplicación das sancións previstas na normativa sectorial que corresponda, e sen prexuízo da esixencia, cando proceda, das responsabilidades de carácter penal ou civil correspondentes.3. As infraccións leves serán sancionadas con multa de contía variable desde 90 ata 500 euros.4. As infraccións graves serán sancionadas con multa de contía variable desde 501 ata 1.500 euros.5. As infraccións moi graves serán sancionadas con multa de contía variable desde 1.501 ata 3.000 euros.6. En ningún caso a sanción será inferior ao beneficio económico que a infracción supoña para o infractor. Artigo 37. Gradación das sancións Na gradación das sancións deberase gardar a axeitada adecuación entre a gravidade da infracción cometida e a sanción aplicada. Valorarase a existencia de intencionalidade, a natureza dos prexuízos causados, a reiteración na comisión dos feitos e a intensidade dos danos causados a bens públicos ou as perturbacións ocasionadas aos demais usuarios da vía pública. Artigo 38. Responsabilidade 1. Son responsables das infraccións tipificadas nesta ordenanza, todas aquelas persoas que participasen na comisión do feito que constitúa a infracción por calquera título, sexan persoas físicas ou persoas xurídicas. Excepto nos supostos nos que sexan menores de idade, onde responderán os pais, titores ou aqueles que dispoñan da custodia legal.2. Son responsables, subsidiariamente, en caso que non se poida identificar aos autores, os titulares ou propietarios dos vehículos ou embarcacións cos que se realice a infracción.3. En relación aos animais, en ausencia do propietario será responsable subsidiario a persoa que no momento de producirse a acción leva o animal.4. Son responsables os titulares das licenzas ou autorizacións, cando por motivo do exercicio dunha actividade concedida nestas, realice algunha das infraccións tipificadas na presente ordenanza.5. As responsabilidades administrativas que se deriven do procedemento sancionador serán compatibles co requirimento ao infractor da reposición da situación alterada por este ao seu estado orixinario, así como coa indemnización polos danos e polas perdas que se causaron, que poderán ser determinados polo órgano competente, debendo neste caso comunicarse ao infractor para a súa satisfacción no prazo que para o efecto se determine, habilitándose no caso de que non o faga o uso dos medios de execución forzosa dos actos administrativos dos que dispón a administración. Capítulo III. Procedemento Artigo 39. Procedemento 1. O procedemento aplicable ao expediente sancionador será aquel previsto na Lei de réxime xurídico das administracións públicas e do procedemento administrativo común e no Real decreto 1398/1993, polo que se aproba o Regulamento do procedemento para o exercicio da potestade sancionadora.2. As denuncias que dean lugar á incoación do procedemento, sen prexuízo do resto de formas de incoación recoñecidas pola lei, serán formuladas polos axentes da autoridade ou polos particulares, tendo este valor os informes do persoal de Salvamento e Socorrismo nos que fagan constar a comisión dunha infracción administrativa, o que dará lugar á instrución do procedemento. Artigo 40. Competencia para impoñer as sancións 1. O alcalde do Concello, ou ben o concelleiro que teña delegadas as funcións, serán competentes para impoñer as sancións cando procedan, logo da instrución do correspondente expediente sancionador.2. Será competencia do alcalde, ou do concelleiro en quen delegue, garantir o exacto cumprimento das normas contidas nesta ordenanza, a través dos servizos administrativos aos que se lle encomenden estas funcións e co auxilio da Policía Local e co persoal adscrito ao Servizo Municipal de Emerxencias e Protección Civil. DISPOSICIÓN ADICIONAL Nos aspectos non previstos no presente texto, será de aplicación a lexislación sectorial que corresponda, co seguimento dos procedementos administrativos instruídos pola administración competente. DISPOSICIÓN FINAL Esta ordenanza entrará en vigor unha vez que transcorra o prazo regulamentario a que se refire o artigo 70.2 en relación co 65.2 da Lei 7/85, do 2 de abril, de bases do réxime local, e se publique integramente o seu texto no Boletín Oficial da provincia. Contra a antedita ordenanza pódese interpoñer recurso contencioso-administrativo, no prazo de dous meses contados desde a publicación deste anuncio no BOP, perante a Sala do Contencioso-Administrativo do Tribunal Superior de Xustiza de Galicia. Carnota, 29 de setembro de 2016 O alcalde Ramón Noceda Caamaño